《圭复庵贫乐斋》
明代·释妙声

贫非乐也，乐惟道义。匪哲弗居，孰云细事。室如悬磬，俯仰无愧。

终身欣然，何忧何惧。矧伊吾人，宗自西方。一饭候晷，三宿于桑。

彼上人者，如圭如璋。肆求懿德，其居允臧。载瞻其居，有琴有书。

亦有嘉宾，来与我娱。草衣藜羹，屡空晏如。从吾所好，有乐只且。

往有钟鼎，弗慎弗守。彼有荣观，弗图弗究。沦胥以亡，亦孔之丑。

我作是诗，以咏座右。